ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ αρ θ. 2569/98 του Graham WATSON προς το Συμβούλ ο. Ανθρώπινα δικαιώματα στην Ινδονησία



Επίσημη Εφημερίδα αριθ. C 096 της 08/04/1999 σ. 0115



ΓΡΑΠΤΗ ΕΡΩΤΗΣΗ E-2569/98 υποβολή: Graham Watson (ELDR) προς το Συμβούλιο (1 Σεπτεμβρίου 1998) Θέμα: Ανθρώπινα δικαιώματα στην Ινδονησία Μετά τις εκτεταμένες παραβιάσεις ανθρωπίνων δικαιωμάτων εκ μέρους Ινδονησίων στρατιωτών κατά τη διάρκεια των διαδηλώσων υπέρ της δημοκρατίας που πραγματοποιήθηκαν στο Irian τον Μάιο, τον Ιούνιο και τον Ιούλιο του τρέχοντος έτους, σε ποιες ενέργειες θα προβεί το Συμβούλιο για να διασφαλίσει το σεβασμό των ανθρωπίνων δικαιωμάτων στην εν λόγω περιοχή; Κοινή απάντηση στις γραπτές ερωτήσεις E-2555/98 και Ε-2569/98 (3 Νοεμβρίου 1998) Το Συμβούλιο έχει υπόψη του τις αναταραχές που σημειώθηκαν στην Ίριαν Τζάγια τον Ιούλιο του 1998. Όσον αφορά τα συγκεκριμένα επεισόδια, έχει ήδη ειδοποιήσει τις ινδονησιακές αρχές ότι η Ευρωπαϊκή Ένωση αναμένει ότι θα επιδείξουν τη μεγαλύτερη δυνατή αυτοσυγκράτηση και δεν ασκήσουν περαιτέρω βία. Επιπλέον, η Ευρωπαϊκή Ένωση εξέφρασε την ικανοποίησή της για την ανακοινωθείσα διεξαγωγή έρευνας σχετικά με τα επεισόδια στην Ίριαν Τζάγια καθώς και την ελπίδα ότι θα απελευθερωθούν σύντομα οι συλληφθέντες.
ΓΡΑΠΤΗ ΕΡΩΤΗΣΗ E-2089/98

υποβολή: Graham Watson (ELDR) προς το Συμβούλιο

(10 Ιουλίου 1998)

Θέμα: Απελευθέρωση του Προέδρου της Νιγηρίας

Τι μέτρα πρόκειται να λάβει το Συμβούλιο για να ενθαρρύνει την απελευθέρωση του εκλεγμένου Προέδρου της Νιγηρίας, Abiola και να εξασφαλίσει ότι οι επικείμενες εκλογές θα προαγγείλουν την επάνοδο της Νιγηρίας στη Δημοκρατία;

Απάντηση

(19 Οκτωβρίου 1998)

Το αξιότιμο μέλος του Κοινοβουλίου θα γνωρίζει οπωσδήποτε ότι εν τω μεταξύ ο κ. Abiola πέθανε στις 7 Ιουλίου 1998, ενώ ακόμα εκρατείτο στην φυλακή στη Νιγηρία. Μετά από αίτημα της οικογένειάς του και με τη συγκατάθεση της νιγηριανής κυβερνήσεως διεθνής ομάδα ιατροδικαστών πραγματοποίησε νεκροψία, προκειμένου να προσδιορισθούν τα αίτια του θανάτου. Σύμφωνα με την έκθεσή τους ο κ. Abiola πέθανε από φυσικό θάνατο παρ'όλον ότι η φυλάκισή του είναι ενδεχόμενο να επηρέασε αρνητικά την κατάσταση της υγείας του.

Με δήλωση της Προεδρίας της 18ης Σεπτεμβρίου 1998, η Ευρωπαϊκή Ένωση εξέφρασε την ικανοποίησή της για την τελευταία εξέλιξη της κατάστασης στη Νιγηρία. Εξετίμησε δε ιδιαίτερα τη δέσμευση της κυβερνήσεως να αρχίσει τη διαδικασία εκδημοκρατισμού. Σάυτά τα πλαίσια η Ευρωπαϊκή Ένωση χαιρέτισε το διορισμό μιας νέας εφορευτικής επιτροπής, η οποία καθόρισε ήδη τους προσανατολισμούς για την καταγραφή των πολιτικών κομμάτων και λεπτομερές χρονοδιάγραμμα της εκλογικής διαδικασίας της οποίας η πρώτη φάση, και δη η προκαταρκτική καταγραφή των κομμάτων μόλις ολοκληρώθηκε με επιτυχία.

Η Ευρωπαϊκή Ένωση ενεθάρρυνε τη νιγηριανή κυβέρνηση να συνεχίσει τις προσπάθειές της για την αποκατάσταση μιας δημοκρατικής πολιτικής ζωής που θα χαρακτηρίζεται από το σεβασμό των ανθρωπίνων δικαιωμάτων και θα βασίζεται στο κράτος δικαίου. Η Ευρωπαϊκή Ένωση θα συνεχίσει να εργάζεται ώστε να επιτευχθεί αυτός ο στόχος, ενισχύοντας τον αρξάμενο πολιτικό διάλογο.

Τονίζει δε ότι είναι διατεθειμένη να συνεργασθεί με όλες τις πολιτικές δυνάμεις, τις προσηλωμένες στις δημοκρατικές αρχές και στην έννοια του κράτους δικαίου και να συμβάλλει στην οικοδόμηση μιας κοινωνίας των πολιτών.
ΓΡΑΠΤΗ ΕΡΩΤΗΣΗ E-3026/98

υποβολή: Miguel Arias Cañete (PPE) προς την Επιτροπή

(8 Οκτωβρίου 1998)

Θέμα: Πρόσβαση σε θέσεις της κατηγορίας Α/LΑ υποψηφίων που διαθέτουν γερμανικά διπλώματα διάρκειας έξι εξαμήνων

Στην απάντησή του, της 10ης Φεβρουαρίου 1998, στην γραπτή ερώτηση Ε-4186/97(1) της κ. Bárbara Dührkop, ο κ Liikanen, Επίτροπος, δήλωσε ότι η Επιτροπή επιτρέπει στους υποψηφίους, που διαθέτουν γερμανικά διπλώματα κατώτατης διάρκειας οκτώ εξαμήνων να συμμετάσχουν σε διαγωνισμό της κατηγορίας Α/LΑ για την πρόσληψή τους στην ευρωπαϊκή δημόσια διοίκηση.

Η Επιτροπή, απαντώντας στην προσφυγή ακύρωσης που άσκησε ο κ. Vicente Alonso Morales (T-299/97), παράγραφος 3), δήλωσε ότι κάνει δεκτά, για συμμετοχή σε διαγωνισμό της κατηγορίας Α/LΑ, τα γερμανικά διπλώματα Ανώτατων Τεχνικών Σχολών (Fachhochschuldiplom) που χορηγούνται μετά την περάτωση σπουδών διάρκειας οκτώ εξαμήνων.

Στην προκήρυξη του Γενικού Διαγωνισμού CΟΜ/Α/1047, που δημοσιεύθηκε στην ΕΕ C 145 της 13.5.1997, ορίζεται ότι "οι περίοδοι άσκησης θεωρούνται επαγγελματική πείρα".

Με βάση τα ανωτέρω, για ποιό λόγο η Επιτροπή δέχεται το γερμανικό δίπλωμα Ανώτατων Τεχνικών Σχολών (Fachhochschuldiplom) για συμμετοχή σε διαγωνισμό της κατηγορίας Α/LΑ της ευρωπαϊκής δημόσιας διοίκησης, αφού πρόκειται για έναν τίτλο που περιλαμβάνει κατ' ανώτατο όριο έξι εξάμηνα σπουδών σύν ένα ή δύο εξάμηνα πρακτικής εξάσκησης σε επιχειρήσεις, δηλαδή, επαγγελματικής πείρας;

Απάντηση του κ. Liikanen εξ ονόματος της Επιτροπής

(20 Οκτωβρίου 1998)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ε-2740/98 της κας Vallelersundi(2).

(1) ΕΕ C 304 της 2.10.1998, σελ. 15.

(2) βλέπε σελίδα 141.
ΓΡΑΠΤΗ ΕΡΩΤΗΣΗ E-1292/98

υποβολή: Patricia McKenna (V) προς την Επιτροπή

(29 Απριλίου 1998)

Θέμα: Ενισχύσεις υπέρ της Coillte, ιρλανδικής ημικρατικής δασικής εταιρείας

Τον περασμένο χρόνο η Επιτροπή διαβίβασε στο Συμβούλιο και στο Ευρωπαϊκό Κοινοβούλιο έκθεση για το κοινοτικό καθεστώς ενισχύσεων για δασικά μέτρα στην Ιρλανδία. Η έκθεση έδινε έμφαση στην εφαρμογή του κανονισμού αριθ. 2080/92 σχετικά με τις ενισχύσεις που χορηγούνται από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ).

Ο εν λόγω κανονισμός ορίζει ότι οι ενισχύσεις θα πρέπει, κατά προτίμηση, να χορηγούνται στα άτομα που έχουν ως κύρια απασχόληση τη γεωργία.

Το Ιρλανδικό Κοινοβούλιο, Dáil Eireann, πληροφόρησε πρόσφατα ότι η ημικρατική δασική εταιρεία Coillte είχε λάβει, με βάση το καθεστώς αυτό, σημαντικές ενισχύσεις που της επέτρεψαν να προβεί σε εμφυτεύσεις σε 6,125 εκτάρια γης το 1993, 5,355 το 1994, 5,155 το 1995, 3,658 το 1996 και 2,773 το περασμένο έτος.

Δεν υπάρχει στον κανονισμό καμία διάταξη που να αναφέρεται στη χορήγηση οικονομικής ενίσχυσης στις ημικρατικές εταιρείες.

Δεδομένου ότι το θέμα αυτό δεν εθίγη στην έκθεση της Επιτροπής του περασμένου έτους, θα ήθελε η Επιτροπή να εξασφαλίσει ότι θα εξετασθεί τώρα; Κρίνει ότι η χρησιμοποίηση των πόρων αυτών από την Ιρλανδία για την ενίσχυση της εταιρείας Coillte θα μπορούσε να συστήσει παραβίαση του κανονισμού αριθ. 2080/92;

Απάντηση του κ. Fischler εξ ονόματος της Επιτροπής

(15 Ιουνίου 1998)

Το Αξιότιμο Μέλος του Κοινοβουλίου αναφέρει ότι ο κανονισμός (ΕΚ) 2080/92 δεν περιλαμβάνει διάταξη για οικονομική ενίσχυση των ημικρατικών εταιριών.

Ωστόσο, το άρθρο 2 του κανονισμού ορίζει ότι επιλέξιμο είναι "οποιοδήποτε φυσικό ή νομικό πρόσωπο (το οποίο) προβαίνει σε δάσωση γεωργικών εκτάσεων". Συνεπώς, οι ιδιωτικές επιχειρήσεις αλλά και οι δημόσιες υπηρεσίες είναι εν δυνάμει δικαιούχοι του κανονισμού.

Η προτίμηση προς τους γεωργούς όσον αφορά την αναδάσωση εκφράζεται με τα υψηλότερα ποσά των επιδοτήσεων διαφυγόντος εισοδήματος για την ομάδα αυτή σε σχέση με τους μη καλλιεργητές.

Η Επιτροπή δεν προτίθεται να ερευνήσει την αναδάσωση που γίνεται από ημικρατικές επιχειρήσεις με βάση τον κανονισμό (ΕΚ) 2080/92, δεδομένου ότι η αναδάσωση που αναλαμβάνουν οι εταιρείες αυτές δεν αποτελεί παράβαση των διατάξεων του κανονισμού.
ΓΡΑΠΤΗ ΕΡΩΤΗΣΗ E-2321/98

υποβολή: José Apolinário (PSE) προς την Επιτροπή

(22 Ιουλίου 1998)

Θέμα: Κοινοτική πρωτοβουλία Interreg

Λαμβάνοντας υπόψη την αρχή της οικονομικής και κοινωνικής συνοχής και τον αναμφίβολο αντίκτυπό της στην περιφερειακή πολιτική, δύναται η Επιτροπή να διευκρινίσει κατά πόσον οι περιοχές στα ενδότερα του πορτογαλικού κράτους ελήφθησαν όντως υπόψη στο πλαίσιο της πρωτοβουλίας Interreg; Ποιά μέσα όντως διετέθεσαν κατά την περίοδο 1994-1999 και ποιές οι προοπτικές της πρωτοβουλίας Interreg για την Πορτογαλία κατά την περίοδο 2000-2006;

Απάντηση της κας Wulf-Mathies εξ ονόματος της Επιτροπής

(15 Σεπτεμβρίου 1998)

Τα χρηματοδοτικά μέσα που έχουν τεθεί στη διάθεση των πορτογαλικών και ισπανικών αρχών στο πλαίσιο της κοινοτικής πρωτοβουλίας Ιnterreg ΙΙ για την περίοδο 1994-1999 ανέρχονται σε 570 εκατ. ECU περίπου.

Από το ποσό αυτό, 208 εκατ. ECU περίπου διατίθενται στο υποπρόγραμμα για την Πορτογαλία και 363 εκατ. ΕCU σάυτό για την Ισπανία.

Η συγκέντρωση των πόρων στις περιφέρειες της ενδοχώρας ορίστηκε κατά την ανάληψη της πρωτοβουλίας, όταν αποφασίστηκε ότι αυτή θα κάλυπτε μόνο τις παραμεθόριες περιφέρειες (σε επίπεδο NUTS III: Minho-Lima, Cavado, Alto Trás-os-Montes, Douro, Beira Interior Norte, Cova da Beira, Beira Interior Sul, Alto Alentejo, Alentejo Central, Baixo Alentejo και Algarve).

Όσον αφορά τις προοπτικές για την περιόδο 2000-2006, η Επιτροπή προτείνει να περιορισθούν οι κοινοτικές πρωτοβουλίες σε τρείς, εκ των οποίων μία θα αφορά την διαπεριφερειακή συνεργασία. Η Επιτροπή προτείνει επίσης ότι 5 % των χρηματοδιτικών πόρων θα διατίθενται υπέρ των κοινοτικών πρωτοβουλιών. Στο παρόν στάδιο, δεν είναι δυνατό να προσδιορισθεί ποιό θα είναι το μερίδιο κάθε κράτους μέλους στο ενλόγω σχήμα.
ΓΡΑΠΤΗ ΕΡΩΤΗΣΗ P-1530/98

υποβολή: Ilona Graenitz (PSE) προς την Επιτροπή

(8 Μαΐου 1998)

Θέμα: Το σήμα του ευρώ στα πληκτρολόγια των Η/Υ

Λόγω της μετάβασης στη ζώνη του ευρώ, είναι αναγκαίο να προστεθεί το σήμα του ευρώ στα πληκτρολόγια των Η/Υ.

1. Υπάρχει δυνατότητα να υιοθετηθεί το σήμα του ευρώ χωρίς έξοδα από την Ευρωπαϊκή Ένωση;

2. Υπάρχει εκ μέρους της Ένωσης γενικότερη άποψη για τον τρόπο με τον οποίο μπορεί να τοποθετηθεί το σήμα αυτό στο πληκτρολόγιο των Η/Υ;

Απάντηση του κ. de Silguy εξ ονόματος της Επιτροπής

(10 Ιουνίου 1998)

Η Επιτροπή χρησιμοποιεί το σύμβολο του ευρώ για το ενιαίο νόμισμα από το Ευρωπαϊκό Συμβούλιο του Δουβλίνου της 13/14ης Δεκεμβρίου 1996. Στις 23 Ιουλίου 1997 η Επιτροπή εξέδωσε ανακοίνωση(1) που καλούσε όλους τους χρήστες να χρησιμοποιούν το σύμβολο όποτε χρειάζεται διακριτικό σύμβολο για την περιγραφή των νομισματικών ποσών σε ευρώ. Η Επιτροπή στήριξε την προσπάθεια αυτή εγγράφοντας το σύμβολο του ευρώ για γενική τυπογραφική χρήση τον Οκτώβριο του 1997 στον Διεθνή οργανισμό τυποποίησης (ISO) στο πλαίσιο του διεθνούς προτύπου ISO 10036.

Είναι δυνατό να τηλεφορτωθεί το σύμβολο σε διάφορα μορφότυπα από τον εξωτερικό εξυπηρετητή "Europa" της Επιτροπής στο Internet (http://europa.eu/int). Επιπλέον, η τεχνική περιγραφή του συμβόλου μπορεί να βρεθεί σε διάφορα ενημερωτικά φυλλάδια που δημοσιεύει η Επιτροπή.

Το Νοέμβριο του 1997 η Επιτροπή υπέβαλε λεπτομερείς προτάσεις για την τοποθέτηση του συμβόλου του ευρώ στα πληκτρολόγια των υπολογιστών ("Σύσταση για την τοποθέτηση του συμβόλου του ευρώ στα πληκτρολόγια των υπολογιστών και σε παρεμφερή εξοπλισμό επεξεργασίας πληροφοριών" έκδοση 1.5) οι οποίες έγιναν ευνοϊκά δεκτές από τις κυριότερες βιομηχανικές ενώσεις.

(1) COM(97)418 τελικό.
ΓΡΑΠΤΗ ΕΡΩΤΗΣΗ P-2663/98

υποβολή: Francis Decourrière (PPE) προς την Επιτροπή

(31 Ιουλίου 1998)

Θέμα: Πρόγραμμα Med-Media

Μετά την εμπλοκή των πόρων που προορίζονται για τις δράσεις Med-Media από την Επιτροπή, πολλοί οικονομικοί φορείς προώθησης σχεδίων, καθώς και ορισμένες κινηματογραφικές συμπαραγωγές, αντιμετωπίζουν σοβαρές δυσκολίες. Άλλωστε η Επιτροπή έχει ήδη ενημερωθεί για τις ζημίες στις οποίες υπόκεινται οι συγκεκριμένοι οικονομικοί φορείς (παραγωγοί κινηματογραφικών έργων) λόγω της μη διάθεσης των κονδυλίων.

Η Επιτροπή έχει δηλώσει ότι πολλές εταιρείες αποφάσισαν να διακινδυνεύσουν την υλοποίηση σχεδίων κινηματογραφικών παραγωγών εν πλήρη γνώσει του νομικού πλαισίου εντός του οποίου ενεργεί η Επιτροπή. Ωστόσο, το γύρισμα μιας ταινίας απαιτεί μακροχρόνιο προγραμματισμό. Κατά συνέπεια, μήπως θα μπορούσε να εξετασθεί το ενδεχόμενο να παραχωρηθεί εξαίρεση ή να εξευρεθούν συμβιβαστικές λύσεις, ώστε να αποφευχθεί η πτώχευση ορισμένων εταιρειών;

Απάντηση του κ. Marín εξ ονόματος της Επιτροπής

(28 Σεπτεμβρίου 1998)

Η Επιτροπή έλαβε την απόφαση, στις 22 Απριλίου 1998, να θέσει σε λειτουργία τα προγράμματα αποκεντρωμένης συνεργασίας στη Μεσόγειο υπό τις προϋποθέσεις που προέκυψαν από τις εμπεριστατωμένες συζητήσεις με το Κοινοβούλιο.

Στο ψήφισμά του του Ιουλίου 1997, το Κοινοβούλιο εξέφρασε, ιδίως, την επιθυμία το πρόγραμμα Med-Media να περιοριστεί στις δράσεις κατάρτισης.

Σάυτό το πλαίσιο και, όπως το γνωστοποίησε ήδη, η Επιτροπή ενδιαφέρεται για τις δυσκολίες που αντιμετωπίζουν ορισμένοι παραγωγοί κινηματογραφικών έργων. Επιθυμεί, ωστόσο, να υπενθυμίσει ότι η επιλογή των συγκεκριμένων έργων πραγματοποιήθηκε βάσει της συγχρηματοδότησης, στην οποία δεν μπορούσε να συμμετάσχει, λόγω της έλλειψης συμβατικών σχέσεων με τους συντονιστές των έργων.

Ελπίζει, τέλος, ότι η πρόσφατη έναρξη του ευρωμεσογειακού περιφερειακού προγράμματος στον οπτικοακουστικό τομέα θα επιτρέψει την ικανοποίηση σε κάποιο βαθμό των προσδοκιών των εν λόγω παραγωγών.
ΓΡΑΠΤΗ ΕΡΩΤΗΣΗ E-2116/98

υποβολή: Glenys Kinnock (PSE) προς την Επιτροπή

(10 Ιουλίου 1998)

Θέμα: Κοινοτικές επιδοτήσεις στον αμπελοοινικό τομέα

Πώς δικαιολογεί η Επιτροπή την αύξηση των επιδοτήσεων στους οινοπαραγωγούς της ΕΕ με δεδομένη τη σταθερή αντίθεσή της στη χορήγηση κρατικών ενισχύσεων υπέρ των αεροπορικών εταιρειών, του τομέα της σιδηρουργίας, του τομέα της κλωστοϋφαντουργίας κ.λπ.; Είναι το κρασί ειδική περίπτωση που αξίζει να προστατευθεί από τον ανταγωνισμό;

Κοινή απάντηση

του κ. Fischler εξ ονόματος της Επιτροπής

στις γραπτές ερωτήσεις E-2113/98, E-2115/98 και E-2116/98

(16 Σεπτεμβρίου 1998)

Το Αξιότιμο Μέλος του Κοινοβουλίου θέτει τρία ερωτήματα σχετικά με τις κοινοτικές δαπάνες στο πλαίσιο της κοινής οργάνωσης της αμπελο-οινικής αγοράς. Το Αξιότιμο Μέλος του Κοινοβουλίου μπορεί να ανατρέξει σε έναν πίνακα που αναφέρει τις δαπάνες του αμπελο-οινικού τομέα κατά τα οικονομικά έτη 1989 έως 1998 και στο δημοσιονομικό δελτίο της νέας πρότασης μεταρρύθμισης στης ΚΟΑ του αμπελο-οινικού τομέα για την περίοδο 2001 έως 2005, που του διαβιβάζονται απέυθείας, καθώς και στη Γενική Γραμματεία του Κοινοβουλίου.

Η πρόταση μεταρρύθμισης του αμπελο-οινικού τομέα (που υποβλήθηκε στο Συμβούλιο Γεωργίας της 20 Μαΐου 1998) προβλέπει, πράγματι, αύξηση των δαπανών σε σχέση με τη μέση αύξηση των τελευταίων περιόδων. Η αύξηση αυτή οφείλεται κατά κύριο λόγο στη θέσπιση μέτρων μετατροπής του αμπελώνα που χρηματοδοτούνται από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα εγγυήσεων, στο πλαίσιο της ΚΟΑ. Η εν λόγω αναδιάρθρωση χρηματοδοτείτο στο παρελθόν από το ΕΓΤΠΕ, τμήμα προσανατολισμού.

Η προτεινόμενη μετατροπή είναι, κατά την άποψη της Επιτροπής, καθοριστική για την μακροπρόθεσμη ισορροπία του τομέα. Απευθύνεται στους παραγωγούς, η παραγωγή των οποίων δεν είναι αρκετά προσαρμοσμένη στην αγορά. Ο στόχος της μετατροπής είναι βασικά ποιοτικός. Κρίνεται ότι η καλύτερη ποιότητα του προϊόντος που παράγεται κατάυτόν τον τρόπο, θα συνοδεύεται από περιορισμό της απόδοσης του αμπελώνα και συνεπώς της παραγωγής κρασιού, και ότι θα συμβάλει στην παύση ή μάλιστα στην αντιστροφή της πτωτικής τάσης της κατανάλωσης (που αποτελεί τον κύριο λόγο των δυσκολιών που αντιμετωπίζει ο τομέας). Αν επιτύχει η προσαρμογή του αμπελώνα στα νέα δεδομένα της αγοράς, είναι προφανές ότι οι δαπάνες θα επηρεαστούν υπό προθεσμία θετικά.
ΓΡΑΠΤΗ ΕΡΩΤΗΣΗ E-2419/98

υποβολή: Anita Pollack (PSE) προς την Επιτροπή

(27 Ιουλίου 1998)

Θέμα: Πόροι ΕΕ προς το Λονδίνο

Προτίθεται, παρακαλώ, η Επιτροπή να δηλώσει μία προς μία τις χρηματοδοτήσεις ΕΕ που έλαβε το Λονδίνο από του Ιουλίου 1994 - συμπεριλαμβανομένων των πόρων από τα διαρθρωτικά ταμεία, το Κοινωνικό Ταμείο, την έρευνα LIFE και άλλες διάφορες κοινοτικές πρωτοβουλίες -, τον προορισμό τους, τα ποσά και να παράσχει σύντομη περιγραφή των έργων;

Συμπληρωματική απάντηση

του κ. Santer εξ ονόματος της Επιτροπής

(28 Οκτωβρίου 1998)

Ως συμλήρωμα στην απάντησή της 4 Αυγούστου 1998(1), η Επιτροπή είναι σήμερα σε θέση να ανακοινώσει τις ακόλουθες πληροφορίες.

Λόγω της έκτασης της απάντησης, η Επιτροπή τη διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού.

(1) ΕΕ C 50 της 22.2.1999.
ΓΡΑΠΤΗ ΕΡΩΤΗΣΗ E-2269/98

υποβολή: Karl von Wogau (PPE) προς την Επιτροπή

(22 Ιουλίου 1998)

Θέμα: Φορολογική απαλλαγή προïόντων που παράγονται στη Μάλτα με προορισμό την εξαγωγή τους στην Ευρωπαïκή Ένωση

Γνωρίζει η Επιτροπή ότι στη Μάλτα, για παράδειγμα, επιχειρήσεις βρετανικής προέλευσης παράγουν αγαθά τα οποία εν συνεχεία, βάσει της συμφωνίας σύνδεσης μεταξύ Μάλτας και Ευρωπαϊκής Ένωσης, εξάγονται στην Ευρωπαϊκή Ένωση;

Η Μάλτα παρέχει στις επιχειρήσεις αυτές φορολογική απαλλαγή κατά 100 %. Η φορολογική απαλλαγή όμως περιορίζεται στα προϊόντα τα οποία προορίζονται για εξαγωγή από τη Μάλτα στην Ευρωπαϊκή Ένωση.

Η φορολογική αυτή κατά 100 % απαλλαγή οδηγεί σε στρεβλώσεις του ανταγωνισμού για τους παραγωγούς που ασκούν τη δραστηριότητά τους εντός της Ευρωπαϊκής Ένωσης. Εξάλλου η Επιτροπή έχει ορίσει ότι οι φορολογικές διευκολύνσεις υπόκεινται στην απαγόρευση της χορήγησης ενισχύσεων.

Απάντηση του κ. Van den Broek εξ ονόματος της Επιτροπής

(15 Σεπτεμβρίου 1998)

Δυνάμει του νόμου περί βιομηχανικής ανάπτυξης που ψηφίστηκε το 1988 και τροποποιήθηκε το 1993 με σκοπό τη στήριξη των προσπαθειών προώθησης των επενδύσεων που καταβάλλει ο Αναπτυξιακός Οργανισμός της Μάλτας (ΑΟΜ), παρέχονται ορισμένα κίνητρα στις εξαγωγικές επιχειρήσεις, μεταξύ των οποίων και "αρχική φοροαπαλλαγή 10 ετών σε εταιρείες που εξάγουν τουλάχιστον το 95 % των πωλήσεών τους".

Το φορολογικό αυτό κίνητρο δεν παρέχεται μόνο σε κοινοτικές εταιρείες που λειτουργούν στη Μάλτα αλλά και σε εταιρείες από άλλες χώρες, περιλαμβανομένης και της Μάλτας, με την προϋπόθεση της έγκρισης του ΑΟΜ. Τα φορολογικά κίνητρα δεν παρέχονται μόνο για προϊόντα που εξάγονται στην Κοινότητα, αλλά και προς οποιονδήποτε άλλον προορισμό. Υπενθυμίζεται ότι πρέπει να ισχύουν οι κανόνες καταγωγής Μάλτας. Πράγματι, η συμφωνία σύνδεσης ΕΚ-Μάλτας επιτρέπει στα βιομηχανικά προϊόντα καταγωγής Μάλτας να έχουν ελεύθερη πρόσβαση στην κοινοτική αγορά.

Ωστόσο, πρέπει να προστεθεί ότι η Μάλτα, ως μέλος του Παγκόσμιου Οργανισμού Εμπορίου (ΠΟΕ) υπόκειται στις διατάξεις της συμφωνίας ΠΟΕ σχετικά με τις επιδοτήσεις και τα αντισταθμιστικά μέτρα (ASCM). Αν η Μάλτα χορηγεί αντισταθμίσιμες επιδοτήσεις σύμφωνα με τις διατάξεις ASCM, και εάν τα εξαγόμενα στην Κοινότητα προϊόντα επωφελούνται των αντισταθμίσεων αυτών και κατά συνέπεια βλάπτουν την κοινοτική βιομηχανία, η τελευταία αυτή δικαιούται να ζητήσει από την Επιτροπή να ερευνήσει την κατάσταση. Στην περίπτωση αυτή, ισχύουν οι διατάξεις της κοινοτικής νομοθεσίας (κανονισμός (ΕΚ) 2026/97 του Συμβουλίου της 6ης Οκτωβρίου 1997 για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας(1)). Η συμφωνία σύνδεσης Κοινότητας-Μάλτας δεν αποκλείει το να λαμβάνει η Κοινότητα δράση αντισταθμιστικού δασμού έναντι των εισαγωγών από τη Μάλτα στην περίπτωση που πληρούνται οι σχετικές απαιτήσεις του κανονισμού.

(1) ΕΕ L 288 της 21.10.1997.
ΓΡΑΠΤΗ ΕΡΩΤΗΣΗ E-2424/98

υποβολή: Concepció Ferrer (PPE) προς την Επιτροπή

(30 Ιουλίου 1998)

Θέμα: Προληπτικά προγράμματα στον τομέα της υγείας

Η Ευρωπαϊκή Ένωση είναι σε παγκόσμιο επίπεδο μεταξύ των πρώτων που συνεισφέρουν για την εφαρμογή προληπτικών μέτρων στον τομέα της υγείας στις αναπτυσσόμενες χώρες. Από όλες τις ηπείρους που ενισχύονται στο πλαίσιο αυτό η Αφρική είναι εκείνη που έχει σήμερα τον υψηλότερο δείκτη παιδικής θνησιμότητας, που σε μεγάλο ποσοστό οφείλεται σε αιτίες που θα μπορούσαν να αποφευχθούν με ένα επαρκές πρόγραμμα προληπτικών μέτρων.

Ερωτάται η Επιτροπή ποιά είναι τα προγράμματα προληπτικών μέτρων στον τομέα της υγείας που εφαρμόζονται σήμερα στην Αφρική και ποιό το ύψος των πόρων που έχουν διατεθεί για το σκοπό αυτό από το 1994; Επίσης, τί ποσοστό από τους πόρους αυτούς έχει διατεθεί σε προγράμματα υπέρ του τομέα της παιδικής υγείας;

Απάντηση του κ. Pinheiro εξ ονόματος της Επιτροπής

(16 Σεπτεμβρίου 1998)

Η Κοινότητα έχει επίγνωση της ανάγκης να μειωθεί η παιδική θνησιμότητα στην Αφρική νοτίως της Σαχάρας.

Η ανακοίνωση της Επιτροπής προς το Συμβούλιο και το Κοινοβούλιο για την πολιτική της Κοινότητας και των κρατών μελών όσον αφορά τη συνεργασία με τις αναπτυσσόμενες χώρες στον τομέα της υγείας(1) τονίζει την ανάγκη να συγκεντρωθεί η βοήθεια στις υπηρεσίες υγείας στις αναπτυσσόμενες χώρες στις πιο σημαντικές και πιο αποτελεσματικές δραστηριότητες δηλαδή ένα ελάχιστο πακέτο δραστηριοτήτων που προορίζονται να ικανοποιήσουν τα πιο σοβαρά και διαδεδομένα προβλήματα. Η υγεία της μητέρας και του παιδιού αποτελεί φυσικά μέρος αυτού του ελάχιστου πακέτου σημαντικών δραστηριοτήτων.

Από το 1994 ως το τέλος του 1997, έχουν διατεθεί κάπου 215 εκατ.ECU από το ευρωπαϊκό ταμείο ανάπτυξης (ΕΤΑ) για τη στήριξη των προγραμμάτων πρωτοβάθμιας φροντίδας που αφορούν την υγεία στις χώρες της Αφρικής, της Καραϊβικής και του Ειρηνικού (AKE). Επιπλέον στο ποσό αυτό και για την ίδια περίοδο έχουν κινητοποιηθεί 330 εκατ.ECU μέσω του αντισταθμιστικού ταμείου σύμφωνα με τις διευκολύνσεις των διαρθρωτικών προσαρμογών έτσι ώστε να διασφαλιστεί η κατά προτεραιότητα δαπάνη απ'πο τους προϋπολογισμούς της εθνικής υγείας εκείνων των χωρών ΑΚΕ που έχουν δεσμευτεί σε μια μακροοικονομική μεταρρυθμιστική διαδικασία.

Ένα σημαντικό μέρος αυτών των ποσών (τα οποία δεν μπορούν να εντοπισθούν με ακρίβεια) θα πρέπει να υποβοηθήσουν τη βελτίωση της υγείας του παιδιού. Μεταξύ των προγραμμάτων πρωτογενούς φροντίδας για την υγεία που δεσμεύτηκαν πρόσφατα, αξίζει να αναφερθεί ένα σχέδιο 9.5 εκατ.ECU για την στήριξη των βελτιώσεων στα προγραμμάτα ανοσοποίησης οκτώ χωρών του Σαχέλ.

Για το 8ο ΕΤΑ, έχουν ζητήσει στήριξη στον τομέα της υγείας 30 χώρες ΑΚΕ. Θα δοθεί ιδιαίτερη προσοχή στο σχεδιασμό εκείνων των νέων προγραμμάτων που οδηγούν στη βελτίωση της υγείας της μητέρας και του παιδιού.

Εκτός από αυτά η Κοινότητα συνεργάζεται αυτή τη στιγμή με τη Διεθνή Τράπεζα, την Παγκόσμια Οργάνωση Υγείας (ΠΟΥ) και άλλες διεθνείς χορηγούς και μη κυβερνητικές οργανώσεις (ΜΚΟ) με σκοπό να παρακολουθήσει το σημαντικό αυτό θέμα.

(1) COM(94)77 τελικό.